ບ້ານແກ້ງເກີງ ເມືອງປາກເຊ ຂອດບີສິມ ແລະ ສະຫຼອງກຸດຕິຫຼັງໃໝ່
ຄະນະພັກອຳນາດການປົກຄອງ ແລະ ປະຊາຊົນບ້ານແກ້ງເກີງ ເມືອງປາກເຊ ແຂວງຈຳປາສັກ ໄດ້ຈັດພິທີຂອດບີສິມ (ພັດທະສິມມາ) ພ້ອມທັງສະເຫຼີມສະຫຼອງກຸດຕິ ແລະ ສາລາແຄມທ່າຫຼັງໃໝ່ ພາຍຫຼັງສຳເລັດການກໍ່ສ້າງ ລວມມູນຄ່າ 774 ລ້ານກວ່າກີບ.
ພິທີຂອດບີສິມ, ສະເຫຼີມສະຫຼອງກຸດຕິ ແລະ ສາລາແຄມທ່າຫຼັງໃໝ່ຄັ້ງນີ້ມີຂຶ້ນໃນວັນທີ 26 ພຶດສະພາ 2014 ຜ່ານມານີ້ ຢູ່ວັດເທບນິມິດ ອິນທະວະນາລາມ ບ້ານແກ້ງເກີງ ເມືອງປາກເຊ ໂດຍມີພະອາຈານ ດຣ. ມະຫາຄຳຜ່ອງ ສະມາເລີກ ປະທານອົງການພຸດທະສາສະໜາສຳພັນລາວ (ອພສ) ສູນກາງ, ພະອາຈານ ມະຫາສຸວັນ ຈັນທະຣາຊ ປະທານ ອພສ ແຂວງຈຳປາສັກ, ທ່ານ ສີປະເສີດ ແສນສະຫວັດ ຮອງຫົວໜ້າຄະນະໂຄສະນາອົບຮົມສູນກາງພັກ, ທ່ານ ສຸບິນ ຈັນທະພິມ ປະທານແນວລາວສ້າງຊາດ ແຂວງຈຳປາສັກ.
ໃນພິທີ ພະອາຈານ ຄຳຕູ້ ອິນທະວົງ ຕາງໜ້າໃຫ້ເຈົ້າອະທິການວັດ ແລະ ອຳນາດການປົກຄອງບ້ານແກ້ງເກີງໄດ້ລາຍງານວ່າ: ພັດທະສິມມາໄດ້ເລີ່ມກໍ່ສ້າງແຕ່ທ້າຍເດືອນພຶດສະພາ 2005 ແລະ ກຸດຕິ ແມ່ນເລີ່ມສ້າງແຕ່ກາງເດືອນມີນາ 2010 ທີ່ຜ່ານມາ ຈົນຮອດທ້າຍເດືອນພຶດສະພາ 2014 ຈິ່ງສຳເລັດ ພ້ອມກັນ ແລະ ໃນໄລຍະດຽວກັນກໍໄດ້ສ້າງສາລາແຄມທ່າຕື່ມອີກ, ລວມມູນຄ່າການກໍ່ສ້າງທັງໝົດ 774 ລ້ານກວ່າກີບ ຊຶ່ງເປັນການປະກອບສ່ວນທຶນຮອນຂອງຄອບຄົວ ທ່ານ ບຸນໂຈມ ອຸບົນປະເສີດ, ທ່ານ ບຸນເພັງ ເຂັມມາລາ, ທ່ານ ສາລີ ຄຳຜ່ອງ, ທ່ານ ແມ່ຢາດ ພະອາໄພ, ທ່ານ ໂມ ກຽງໄກ ພົງສະຫວັດ, ທ່ານ ນາງ ບຸນເຮືອງ (ແບະ) ລິດດັງ, ທ່ານ ນາງ ອຳພາວັນ ພອນແກ້ວ ແລະ ຄອບຄົວ ທ່ານ ນາງ ແກ່ນຈັນ ບຸດຕະວົງ ພ້ອມດ້ວຍສັດທາຂອງອອກຕົນຍາດໂຍມທັງພາຍໃນ ແລະ ຕ່າງປະເທດ ໂດຍພາຍໃຕ້ການຊີ້ນຳນຳພາຂອງພະອາຈານມະຫາ ສຸວັນ ຈັນທະຣາຊ ປະທານ ອພສ ແຂວງ ບວກກັບຄວາມສາມັກຄີຂອງອຳນາດການປົກຄອງ ແລະ ພໍ່ແມ່ປະຊາຊົນບ້ານແກ້ງເກີງຈິ່ງເຮັດໃຫ້ພັດທະສິມມາ, ກຸດຕິ ແລະ ສາລາແຄມທ່າ ສຳເລັດລຸລ່ວງດ້ວຍດີ ຊຶ່ງໄດ້ຮັບຮອງເອົາເປັນຊັບສົມບັດຂອງພະພຸດທະສາສະໜາ ເວົ້າລວມ, ເວົ້າສະເພາະແມ່ນເປັນຊັບສົມບັດຂອງວັດເທບນິມິດ ອິນທະວະນາລາມ ບ້ານແກ້ງເກີງ ເມືອງປາກເຊ.
ຈາກນັ້ນ ກໍໄດ້ທຳພິທີທາງສາສະໜາ ຕົ້ນຕໍແມ່ນຖວາຍ ແລະ ເຄນພັດທະສິມມາ, ມີການສູດປະລິຕະມຸງຄຸນ, ສູດຂອດບີສິມ, ຝັງລູກນິມິດ, ຕອນກາງຄືນກໍມີການຄົບງັນ, ຕອນເຊົ້າກໍມີພິທີຖວາຍສັງຄະທານ, ປັດໄຈ, ອາຫານ, ທຳບຸນ ແລະ ໃສ່ບາດຕາມຮີດຄອງປະເພນີອັນດີງາມຂອງຊາວພຸດທີ່ເຄີຍສືບທອດກັນມາແຕ່ບູຮານນະການ.
ອາລີ ກັບສາວ ຊິ່ງ ພ້ອມໃຈຈູງມືກັນຍ່າງເຂົ້າງານວິວາ (9)
ຮັບຮອງບ້ານແກງກະເບົາໃຕ້-ແກ້ງກະເບົາເໜືອ-ບ້ານສີວິໄລ ເປັນບ້ານວັດທະນະທຳສົມບູນ (13)
ບັອບ ຟຣີແມນ ກັບເພງໃໝ່ແບບເຈັບໆ “ເສດຂອງຄວາມຮັກ” (21)
ອິນດີ້ ກຽມເປີດຕົວ ຈີບີທູ ຊາຍເຈົ້າຊູ້ແຫ່ງວົງການ (38)
ເພງນີ້ມອບໃຫ້ຄົນກຳລັງຊອກວຽກເຮັດງານທຳ (36)